Cinta Keu Naggroe Termasuk Iman
Oleh; T. A. Sakti
Sambungan PUAN NO. 40
golongan carong ureueng meupukat
golongan meukat dan kawom kuli
di kawom buruh roh keunan meuhat
peutani jeub bab keunan geuasi
tugas MPR jinoe lon sambat
dengo Nyak Ayat ulon peugah kri
ube teuingat cit ulon surat
laen tasasat keudroe teuh Nyak Ti
bagi adek cut nyang na hafai that
SMP tamat atawa SMI
nyang hana meuphom beuthat pih singkat
tabaca leugat meurunoe lagi
beudeh takalon geuhon deungon brat
beungkok ngon teupat beuta teu’oh kri
jampang geutanyong le Nek rot barat
beujeuet ta jawab bek teuhing gusi
le that takalon masa nyoe siat
kureung peuingat aneuk miet kini
ban lheuh ji deungo cit tuwo leugat
saleh nyoe sabab wab nonton Tivi?
di aneuk inong meukeunong that-that
dale bak meucat peumirah bibi
keu peulajaran hana ji ingat
pane teuingat watee gob uji
watee ta tanyong di jaweub leugat
dilon Mawa that hana meungerti
lon lakee meu’ah beurayek that-that
di kamoe sabab tan meupeulajari
meunan keuh bagoe jinoe rame that
rugoe ta intat sikula tinggi
gadoh meucewek si bu ek kaplat
gadoh bak meucat di kawom putri
Allah dek payong tanglong hekeumat
jaroe lon angkat u ateuh dahi
beurayek meu’ah e rakan sahbat
karoh meuloncat haba lon rawi
karoh meujampu kulu pisang klat
karoh meusapat sira ngon campli
ban gado-gado dumpeue meusapat
meunan keuh sahbat ulon meurawi
keureutah puteh pulupen lon mat
daweuet pih meuhat jitron meunari
lon tuleh laju panton hekeumat
tabeue ngon mangat tan lon teu’oh kri
jinoe ta gisa bak punca muhat
ta balek ayat meulaen lagi
buhu ta balek titek ta sambat
ujong kon meuhat mate at ngon i
Taloe lueng beutong ureueng seumula
di dalam paya geukambam kawe
tugas MPR lon sambong sigra
deungo syedara bandum teuh sare
tugas di gobnyan ban ureueng tuha
ureueng seumeubla watee jeuet pake
kon na takalon di gampong gata
ureueng seb rasa baten ngon lahe
pat-pat na pageue salah glong unja
ureueng nyang publa bek jadeh pake
nyang keuh seb sidek bak pileh anggauta
bek roh silubha deungon si jahe
bek roh si jeungkat jeuhat lam dada
cit pruet droe saja nyang na geupike
keu soal rakyat peuduli hana
asai gobnyan na saboh kurusi
asai geuh kana sedan Toyota
rumoh nyang raya betee meu-uke
ka seungab sinan di apa ta’a
rakyat jeulata hana geupike
tugas pertama wahe syeedara
aturan Negara dum geupeulahee
presiden wakil geupeu ek tahta
seubagoe raja pimpinan ade
MRP pileh geupe ek tahta
ureueng geumita nyang ek seumike
ureueng nyang cakap mat pancasila
undang-undang teuma geupateh sare
tugas nyang laen keudroe pareksa
sinoe syeedara hana lon kheunle
nyang gohlom muphom peugah le gata
tuhan bri pahla elemee ta lahee
jinoe ho laen puteng meugisa
deungo calitra po ceudieng pade
ulon keumarang lagee croh bada
balek beurata bek angoh crebre
ureueng top teupong buleuen ramadhan
geupeugot timphan buleuen puasa
jinoe lon kisah keubhah pilihan
dalam Iseulam peukeuh meuguna
peukeuh na geuyue dalam Islam
kiban atoran dalam agama
peue jeuet beurangkri pileh pimpinan
ureueng atasan nyang mat neuraca
peue jeuet meupolitek dalam Iseulam
peuekeuh seb rakan hanya meudo’a
hanya ibadat uroe ngon malam
peureumeun pih tan bacut keudonya?
peue seb kaluet-kaluet lam guha klam
duek mita ilham di dalam tapa
lale ngon “ boh it” uroe ngon malam
geutiek urosan bandum buet donya
jinoe adoe cut lon cuba reukam
mita atoran hukom sibeuna
ulon meudo’a uroe ngon malam
neubri le Tuhan keulon karonya
beuneubri peungeueh hate di dalam
bek salah lon pham bandum peukara
neubri trang hate wahe e Tuhan
gadoh kreuh ceukang meukeudo dada
deungon syafeu’at bak Muhammadan
sahabat sajan bandum ulama
beureukat dua kalimat syahadat
seurta beureukat bandum syuhada
beurang kapeue buet dalam Iseulam
geuyue hai rakan musyawarah na
han jeuet lagei kheun saboh golongan
beusapeue padan tiep-tiep peukara
konna ta deungo nyangka gob kheun-kheun
kheun ureueng jameuen bak dilee masa
“meunyo ka meupakat –lampoh jeurat tapeugala”
“meunyo kong unja pageue –leumo keubeue han ek jihila”
jinoe ulon boh fireuman Tuhan
ayat Quru’an surat Asysyuraa
ayat meuteuntee bak lhee ploh lapan
beudoh hai rakan kalon le gata
wa amruhum syuraa bainahum
makna muphom dum teurata
beurang kapeue buet bek roh H’am H’um
beusapeue kheun dumna gata
lam ayat nyan munoe tapham
ureueng Islam han jeut meudawa
roh kadang na salah paham
taba rijang bak ureueng tuha
tayue timang ban nyang reumbang
bek hai rakan meucang gata
bek peurayek buet be jeundrang
dudoe alang telah teuka
teuka teulah dudoe teuman
sabab pih han jak bak tuha
hana tayue gob peutimang
oh ka jeuet prang kepueue guna
rot noe mate rotdeh pansan
lop tahanan nyang tan ceudra
keunong kutok nibak tuhan
meung lagee nyan ta keureuja
meunan syarekh bacut rakan
be sanggopan nibak hamba
ube na jeuet di lontuan
roe teunuban ‘et lagoena
kalon keudroe ayat Tuhan
mat di tangan tafse raya
bak ulama jak tanyong ban
pandangan Islam teutang negara
lheueh nyan tacok hadits janjongan
pakri padan lam agama
buet Negara beuta tuban
beudoh jak pham kheun Maulana
shaheh Bukhari Muslem sajan
dumpeue padan di sinan na
di sinan na hukom ahkam
boh pimpinan mat neuraca
“hubbul wathan minal iman”
rasul munan neu meusabda
‘cinta keu nanggroe termasuk iman’
nabi meunan neu calitra
cinta keu nanggroe gaseh keu bangsa
dum tanda-tanda bak tanyoe insan
udep lam aman sabe sibangsa
jeumot usaha meuncari makan
taat ibadat pujoe Rabbana
duengon teutangga bek muka masam
Indonesia merdeka 48 thon ka
ta lakee do’a beumakmu aman, Amiin..
Banda Aceh, 17 Agustus 1993.
T. A. Sakti
Sumber: Majalah PUAN no. 41/1995 halaman 25 s/d 27). Majalah PUAN terbitan
BP – 7 Propinsi Aceh, Banda Aceh.
ace_Latn zsm_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn hau_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn swh_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn dik_Latn ace_Latn ace_Latn ace_Latn ace_Latn ace_Latn ace_Latn ltz_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn kab_Latn ace_Latn ace_Latn ace_Latn ace_Latn ace_Latn ace_Latn zsm_Latn ind_Latn ace_Latn ace_Latn ace_Latn ace_Latn gla_Latn zsm_Latn ace_Latn